Tisztelt Kohári Edit!

A véleményezésre átküldött mindkét emléktábla szövegén szükséges módosítani.

1. Bernáth László táblájának esetében a felirat alapvetően megfelelő, azonban az önkormányzat megnevezésében az *önkormányzat* kifejezést nem szükséges nagybetűvel írni, ugyanis az nem az intézmény teljes neve, hanem csak egy említő forma.

(Amennyiben a teljes név kerülne kiírásra, akkor viszont a kerület szó kezdőbetűje is nagy: *Budapest Főváros VII. Kerület Erzsébetváros Önkormányzata.* Mindez kivédhető, illetve nem merül fel, ha a szokásoknak megfelelően az egész tábla nagybetűs.)

A megfelelő szöveg tehát:

Ebben a házban élt 1960-tól 2016-ig ***Bernáth László*** aranytollas újságíró, író, film-, és színikritikus, az Esti Hírlap főszerkesztője, újságíró-generációk tanítója.

Állította a VII. kerületi önkormányzat és a család

1. A Gábor Béla emlékére állítandó tábla szövege több nagyobb módosítást is igénylő fogalmazási és helyesírási problémát is tartalmaz, ezért nem a módosítandó jelenségeket listázzuk, hanem egy általunk elfogadhatónak tartott, nagymértékben javított változatot küldünk. A műcímek külön kiemelése a kezdő nagybetűn kívül nem szükséges, de elképzelhetőnek tartjuk a nagybetűs vagy idézőjeles kiemelést.

**GÁBOR BÉLA**

**emlékezetére**

Ebben az épületben működött 1981 és 2007 között Magyarország egyetlen kirakatrendező és dekoratőr iskolája, a nagy múltú Dekorsuli.

Az iskolarendszerű kirakatrendező és dekoratőr szakképzés Magyarországon 1955-ben kezdődött.

Alapítója Gábor Béla, aki 1955–1957 között az iskola igazgatóhelyettese és tanára is volt.

Az ő munkáját dicséri a szakma Kirakat című első tankönyve is.

Visszatérve a „szívének legkedvesebb iskolába” 1977-től egészen haláláig itt tanított, és ellátta a szakoktatás szakfelügyelői feladatait is.

Ez idő alatt írta a Kirakat és kiállítás a kezdetektől című

összefoglaló művét, amely nyomdai kiadásban 2021-ben jelent meg.

Egész életét a dekoratőr mesterség tanításának szentelte.

Emlékére a Dekoratőr Szakma Jövőjéért Alapítvány létrehozta a  
 Gábor Béla-díjat, amelynek első átadása az 1994–1995-ös tanév végén volt.

Gábor Béla rajztanár (1911–1993)

Üdvözlettel:

Domonkosi Ágnes

tudományos főmunkatárs

HUN-REN Nyelvtudományi Kutatóközpont

[nyelvi tanácsadó szolgálat](https://nytud.hu/szolgaltatas/nyelvi-helyesirasi-tanacsadas)