|  |
| --- |
| **Budapest Főváros VII. kerület Erzsébetváros Önkormányzat Képviselő-testülete**  **Fidesz-KDNP képviselőcsoport** |

**MÓDOSÍTÓ INDÍTVÁNY**

**a** **Képviselő-testület 2025. április 16-án tartandó rendes ülésének 4. napirendi pontjához**

**Tisztelt Képviselő-testület!**

Az erzsébetvárosi Fidesz-KDNP képviselőcsoport a Képviselő-testület ülésére újra előterjesztette a kulcsszéfek eltávolításának ügyét. A korábbi testületi ülésen mindenki egyetértett abban, hogy meg kell vizsgálni annak lehetőségét, hogy ezek a berendezések eltűnjenek az erzsébetvárosi házak faláról.

Erzsébetváros lakói és a VII. kerületi Rendőrkapitányság is egyetért abban, hogy az ezközök használata kiemelt közbiztonsági kockázattal jár. Az elmúlt időszakban -főként Belső-Erzsébetváros területén- számos olyan betörés és lopás történt, ahol az elkövetők a közterületekről hozzáférhető széfekből szerezték meg a lakások kulcsait.

Az elmúlt testületi ülésen is láthatóvá vált, hogy az alapvető célban minden politikai erő egyetértett. Azonban vita alakult ki arról, hogy milyen módon lehet szabályozni ezt az eddig még szabályozatlan területet. A mai testületi ülésre több javaslat is született. A módosító indítvány célja, hogy ezeket a javaslatokat egységesítse és cselekvési lehetőséget adjon az Önkormányzat kezébe, azonban szem előtt tartsa a fokozatosság elvét.

Javasoljuk, hogy a Képviselő-testület fogadja el a közösségi együttélés szabályainak módosítását és hatalmazza fel Erzsébetváros jegyzőjét, hogy készítsen felmérést a kulcsszéfek számáról, tulajdonosainak személyéről. Ezt követően tájékoztassa Erzsébetváros érintett lakóit és társasházkezelőit a rendeletmódosítás tartalmáról és annak esetleges jogkövetkezményeiről.

Kérem a Tisztelt Képviselő-testületet, hogy az eredetileg kipostázott előterjesztéshez csatolt rendelettervezet helyett jelen módosító indítványhoz csatolt rendelettervezetet, illetve jelen határozati javaslatot megtárgyalni és elfogadni szíveskedjen!

**Hatásvizsgálat**

A Budapest Főváros VII. kerület Erzsébetváros Önkormányzata Képviselő-testületének a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (II.15.) önkormányzati rendelet módosítására irányuló rendelet várható hatásai a jogalkotásról szóló 2010. évi CXXX. törvény 17. §-a szerint:

1. **A jogszabály társadalmi, gazdasági, költségvetési hatásai**

A rendeletmódosítás célja Erzsébetváros közbiztonságának növelése és a közösségi együttélés szabályainak érvényesítése a közterületeken elhelyezett kulcsszéfek szabályozásán keresztül. A lakosság biztonságérzetét növeli, hozzájárul a közrend fenntartásához. A költségvetésre gyakorolt hatása minimális, kizárólag tájékoztatási és ellenőrzési feladatokat érint.

1. **A jogszabály környezeti és egészségi következményei**

A rendeletmódosítás közvetlen környezeti és egészségi hatása nem jelentős, ugyanakkor közvetett módon hozzájárul a lakók mentális biztonságérzetének és életminőségének javításához.

1. **A jogszabály adminisztratív terheket befolyásoló hatásai**

A rendelet nem növeli érdemben az adminisztratív terheket. A kulcsszéfekkel kapcsolatos felszólítások kezelése és az esetleges szankciók alkalmazása a meglévő önkormányzati struktúrán belül kezelhető.

1. **A jogszabály megalkotásának szükségessége, a jogalkotás elmaradásának várható következményei**

A rendeletmódosítást a kulcsszéfek városszerte tapasztalható elburjánzása, valamint azok biztonsági és városképi kockázatai indokolják. A jogalkotás elmaradása esetén a közterületi rendezetlenség, a betörések veszélye és a lakosság elégedetlensége tovább növekedhet.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet végrehajtásához szükséges személyi, szervezeti, tárgyi és pénzügyi feltételek az Önkormányzat rendelkezésére állnak, új erőforrás bevonása nem szükséges.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …./2025. (IV.16.) határozata a kulcsszéfek épületek közterülethez csatlakozó részén történő elhelyezésével kapcsolatban**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a kerületben található és közterületről látható módon már elhelyezett kulcsszéfek számának, esetlegesen tulajdonosának személyére vonatkozó felmérés elkészítésére felkéri Budapest Főváros VII. kerület Erzsébetváros Önkormányzatának jegyzőjét, mint illetékes kereskedelmi hatóságot.
2. felkéri Budapest Főváros VII. kerület Erzsébetváros Önkormányzatának jegyzőjét, hogy a szükséges adatok beszerzése után tájékoztassa Erzsébetváros lakóit és a társasházak közös képviselőit a rendeletmódosításról és annak jogkövetkezményeiről.

**Felelős:** Tóth János, jegyző

**Határidő:** 1.pont tekintetében 2025. május 10.

2**.**pont tekintetében 2025. december 1.

Budapest, 2025. április 14.

Benedek Zsolt dr. Kosztolányi Dénes dr. Molnár Dominik Ripka András

frakcióvezető képviselő képviselő képviselő