|  |
| --- |
| **Budapest Főváros VII. Kerület Erzsébetváros Önkormányzat Képviselő- testülete**  **Fidesz-KDNP képviselőcsoport** |

**MÓDOSÍTÓ INDÍTVÁNY**

**a** **Képviselő-testület 2025. április 16-án tartandó rendes ülésének 3. napirendi pontjához**

**Tisztelt Képviselő-testület!**

A Képviselő-testület mai ülésére több javaslat is született a mikromobilitási eszközök által okozott problémák megoldására. Az eszközök használatával kapcsolatban több egyeztetésre is sor került, amelyek során minden Erzsébetvárosban politikai képviselettel rendelkező résztvevő a megoldást kereste.

A Fidesz-KDNP frakció úgy látja, hogy a testületi ülésre benyújtott két javaslat nem zárja ki egymást, sőt inkább erősíti egymást. Szükség van rá, hogy hatósági szerződést kössünk az üzemeltetőkkel, de annak csak akkor van értelme, ha szigorúan szabályozzuk az eszközök működését is. Ezért elkészítettük és benyújtjuk a képviselő-testületnek egy egységes módosító indítványt.

A javaslat lényege, hogy a jövőben csak olyan mikromobilitási szolgáltató üzemeltethet Erzsébetvárosban elektromos eszközöket, amely hatósági szerződésben vállalja, hogy azt a most módosuló rendelet szabályai előírnak neki. A két javaslat egybe illesztésével létrehozható egy olyan egységes szabályozás, amely kezelni tudja az elektromos eszközök használatából eredő veszélyes helyzeteket és lehetőséget ad az Önkormányzatnak az esetleges szankcionálásra is.

Kérem a Tisztelt Képviselő-testületet, hogy az eredetileg kipostázott előterjesztéshez csatolt rendelettervezet helyett jelen módosító indítványhoz csatolt rendelettervezetet, illetve jelen határozati javaslatot megtárgyalni és elfogadni szíveskedjen!

**Hatásvizsgálat**

A Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására irányuló rendelet várható hatásai a jogalkotásról szóló 2010. évi CXXX. törvény 17. §-a szerint:

1. **A jogszabály társadalmi, gazdasági, költségvetési hatásai**

A rendelettervezet megfelel a helyi sajátosságoknak, a költségvetésre gyakorolt hatása minimális, a rendelettervezet szerint a közlekedésbiztonság növekedése várható.

1. **A jogszabály környezeti és egészségi következményei**

A rendelettervezetnek közvetlen környezeti és egészségi következményei várhatóan pozitívak.

1. **A jogszabály adminisztratív terheket befolyásoló hatásai**

A rendelet hatálybalépésével az adminisztratív terhek nem változnak.

1. **A jogszabály megalkotásának szükségessége, a jogalkotás elmaradásának várható következményei**

A rendelettervezet elfogadását elsősorban az elektromos rollerek által okozott környezeti, közlekedési problémák csökkentésére való törekvés indokolja. A jogalkotás elmaradása a lakosságra ható közlekedési problémák növekedését okozhatja.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A rendelettervezet foglalt módosítások alkalmazásához szükséges személyi, szervezeti, tárgyi és pénzügyi feltételek biztosítottak.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének ..…/2025. (IV.16.) határozata a mikromobilitási eszközök közterület-használatára vonatkozó hatósági szerződésbe foglalt, és az önkormányzat részéről előírt kötelezettségek meghatározására**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy mikromobilitási eszközök közterület-használatának biztosítása kizárólag a 6/2017. (II.17.) önkormányzati rendeletben előírt feltételekkel megkötött hatósági szerződés alapján lehetséges.

**Felelős:** Niedermüller Péter polgármester

**Határidő:** 2025. április 16.

Budapest, 2025. április 14.

Benedek Zsolt dr. Kosztolányi Dénes dr. Molnár Dominik Ripka András

frakcióvezető képviselő képviselő képviselő